擬桃花歌
作者：郭祥正
朝代：宋

paragraphs: 酣酣桃始花，灼灼粉面笑。
粉色射花光，奪盡丹青妙。
藍衫馬上郎，風流亦年少。
語言雖未通，精誠默相照。
斂容緩步復掩門，只見桃花不見人。
輕紅淺白正含露，欲落半開將送春。
凝心駐馬日漸晚，隱忍時時下前坂。
回頭又不見桃花，唯有青山遮醉眼。
揚鞭擊鐙歌團扇，相見不如不相見。
逢人寄語問桃花，春殘吹洗落誰家。